KIRJALLINEN KYSYMYS P-2119/01

esittäjä(t): Fernando Fernández Martín (PPE-DE) komissiolle

(10. heinäkuuta 2001)

Aihe: Korvausten maksaminen Kanariansaarten banaanintuottajille

Asetuksen 404/93(1) ja sitä myöhemmin muuttaneiden asetusten säännösten mukaisesti Kanariansaarten banaanintuottajat saavat tulonmenettämiskorvausta. Tähän saakka nämä korvaukset on maksettu tuottajaorganisaatioille ja yksittäisille tuottajille joka toinen kuukausi, jolloin on maksettu komission etukäteen vahvistaman ennakkomaksun jälkeen markkinahintojen perusteella laskettu erotus. Kokonaiskorvaus oli vuonna 2000 noin 63 pesetaa myydyltä banaanikilolta ja komission ennakkomaksu noin 47 pesetaa kilolta. Vuoden 2000 osalta näitä kahden kuukauden välein maksettavia korvauksia ei ole maksettu vieläkään, vaikka siitä on jo kulunut huomattavasti aikaa. Näin ollen 63 ja 47 pesetan välinen erotus, johon Kanariansaarten banaanintuottajilla markkinoiden reaalihintojen perusteella on oikeus, on edelleen maksamatta.

Tähän päivään mennessä ei ole myöskään maksettu vuoden 2001 ensimmäisen ja toisen kaksikuukautisjakson korvauksia, vaikka komissio on jo laskenut maksettavat määrät ja ne on julkaistu EY:n virallisessa lehdessä noin kaksi kuukautta sitten.

Näiden tähän mennessä selitystä vailla olevien viivästymisten vuoksi Kanariansaarten banaanintuottajilta on edelleen saamatta noin 8 000 miljoonan pesetan korvaukset, joihin he ovat oikeutettuja. Loppusummaan päästään, jos lasketaan yhteen vuoden 2000 ja vuoden 2001 kahden ensimmäisen kaksikuukautisjakson maksamatta olevat korvaukset.

Mistä johtuvat nämä huomattavat viipeet, jollaisia ei ole ilmennyt aiempina vuosina? Kuka on vastuussa Kanariansaarten banaanintuottajille aiheutetusta huomattavasta vahingosta? Mikä hallintoelin on vastuussa näistä myöhästymisistä ja mihin toimiin komissio aikoo ryhtyä, jotta maksamattomat korvaukset maksetaan välittömästi?

(1) EYVL L 47, 25.2.1993, s. 1.

Franz Fischlerin komission puolesta antama vastaus

(4. syyskuuta 2001)

Vuonna 2000 yhteisössä tuotettujen ja kaupan pidettyjen banaanien tasaustuen määrän ja kyseisen tuen jäännöksen maksumääräajan vahvistamisesta sekä vuoden 2001 ennakkojen yksikkökohtaisen määrän vahvistamisesta 18 päivänä kesäkuuta 2001 annettu komission asetus (EY) N:o 1195/2001 julkaistiin Euroopan yhteisöjen virallisessa lehdessä 19. kesäkuuta 2001(1). Asetuksen 3 artiklassa säädetään, että jäsenvaltioiden toimivaltaisten viranomaisten on maksettava vuoden 2000 tasaustuen jäännöksen määrä sekä vuoden 2001 tammi- ja helmikuun aikana kaupan pidetyistä banaaneista myönnettävän ennakon määrä kahden kuukauden kuluessa asetuksen voimaantulosta.

Komissio haluaa saattaa arvoisan parlamentin jäsenen tietoon, että tasaustuen vuosittaiseen vahvistusmenettelyyn kuuluu tehtäviä, jotka edellyttävät hallinnollisia määräaikoja, joita ei voida supistaa, jos halutaan, että tiedot pitävät paikkansa ja ovat luotettavia. Tästä johtuu, että tasaustukia koskeva vuosittainen säännöstö julkaistaan joskus myöhään.

Komissio haluaa myös muistuttaa, että se on antanut 8 päivänä maaliskuuta 2001 neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanialan kaupanpitotulojen menetystä korvaavan tasaustukijärjestelmän osalta annetun asetuksen (ETY) N:o 1858/93 muuttamisesta asetuksen (EY) N:o 471/2001. Tässä asetuksessa säädetään kuudennen ennakon maksamisesta marras- ja joulukuussa kaupan pidetyille banaaneille, minkä tarkoituksena on ottaa huomioon tuottajien kassavaikeudet niiden odottaessa tasausmaksun määrän vahvistamista ja jäännöksen maksamista.

(1) EYVL L 162, 19.6.2001.